CHG นำทีมรพ.เอกชนร้อง สปส. ขอขึ้นค่ารักษาหลังไม่ได้ปรับ 6 ปี
ผู้สื่อข่าวรายงานว่า เมื่อวันที่ 9 พฤษภาคม ที่ผ่านมา นพ …
11 พ.ค. 2560

ผู้สื่อข่าวรายงานว่า เมื่อวันที่ 9 พฤษภาคม ที่ผ่านมา นพ.กำพล พลัสสินทร์ กรรมการผู้จัดการกลุ่มโรงพยาบาลจุฬารัตน์ ในเครือบริษัท โรงพยาบาลจุฬารัตน์ จำกัด (มหาชน) หรือ CHG พร้อมด้วยตัวแทนจากโรงพยาบาลเอกชน เดินทางเข้ายื่นหนังสือถึงคณะกรรมการ (บอร์ด) ประกันสังคม เพื่อขอให้พิจารณาเรื่องงบประมาณค่ารักษาพยาบาลผู้ประกันสังคม
โดยสมาคมโรงพยาบาลเอกชนคู่สัญญาประกันสังคมได้เดินทางเข้ายื่นหนังสือต่อบอร์ดประกันสังคมขอให้พิจารณาขึ้นค่าหัวผู้ประกันตนจากเดิมเมื่อ 6 ปีก่อนเคยขึ้นจาก 1,446 บาท เป็น 1,460 บาท เพิ่มมา 14 บาท และขอให้เพิ่มโรคที่รักษาจากนั้นเป็นระยะเวลา 6 ปี ก็ไม่เคยขึ้นอีกเลย ทำให้ไม่สอดคล้องกับค่าตอบแทนแพทย์พยาบาล ค่าบริการ ค่ายาที่เพิ่มขึ้นกว่าร้อยละ 50 ทำให้กลุ่มโรงพยาบาลเอกชนไม่สามารถแบกรับภาระค่ารักษาพยาบาลได้ ซึ่งขณะนี้มีโรงพยาบาลเอกชนลาออกจากการเป็นคู่สัญญาบางแล้ว
“ยกตัวอย่างง่ายๆค่าจ้างพยาบาลจากเมื่อก่อนอยู่ที่ไม่เกิน 12,000 บาท ตอนนี้ 15,000 บาทก็จ้างไม่ได้แล้ว ภาระทุกอย่างเพิ่มขึ้นทำให้แบกรับไม่ไหว หากเป็นอย่างนี้เรื่อยไปก็จะส่งผลกระทบต่อผู้ประกันตนโดยตรงเพราะจะได้รับการรักษาที่ไม่ดีพอ ทั้งๆที่ทุกๆเดือนต้องหักเงินจากเงินเดือนมาประกันตน และหากยังไม่เพิ่มขึ้นก็จะมีโรงพยาบาลเอกชนอีกหลายแห่งที่แบกภาระไม่ไหวลาออกอีก อาจทำให้ผู้ประกันตนต้องเดินทางไปรักษาไกลบ้าน” นพ.กำพล กล่าว
 
 